
Text rozhodnutia
Súd: Krajský súd Trnava Spisová značka: 14S/64/2017 Identifikačné číslo súdneho spisu: 2017200301 Dátum vydania rozhodnutia: 15. 02. 2018 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2018:2017200301.2 Uznesenie Krajský súd v Trnave v právnej veci žalobkyne: L. I., nar. XX.XX.XXXX, trvale bytom A. XXXX/XX, XXX XX K., právne zastúpená: JUDr. Zsolt Hodosi, advokát so sídlom Veľkoblahovská 6750, 929 01 Dunajská Streda, proti žalovanému: Okresný úrad Trnava, odbor výstavby a bytovej politiky, so sídlom Kollárova 8, 917 02 Trnava, za účasti: 1. A. R., bytom M. K. XX, XXX XX I., 2. Q. C., bytom M. K. XX, XXX XX I., 3. Q. Z., bytom I. XX, XXX XX I., 4. Q. M., bytom C. W. XXX, XXX XX I., 5. Q. M., bytom C. W. XXX, XXX XX I., 6. Q. M., bytom M. K. XX, XXX XX I., 7. M. M., bytom M. K. XX, XXX XX I., 8. Ing. B. Y., bytom Z. K. XX, XXX XX I., o preskúmanie zákonnosti rozhodnutia žalovaného č. OU-TT-OVBP2-2017/023318/ Ve zo dňa 01.08.2017, o návrhu žalobkyne na priznanie odkladného účinku správnej žalobe, takto r o z h o d o l : Správny súd návrh žalobkyne na priznanie odkladného účinku správnej žalobe z a m i e t a. o d ô v o d n e n i e : 1. Žalobou osobne podanou na tunajšom súde dňa 06.09.2017 sa žalobkyňa domáhala preskúmania zákonnosti rozhodnutia žalovaného č. OU-TT-OVBP2-2017/023318/Ve zo dňa 01.08.2017, ktorým tento zamietol odvolanie žalobkyne a potvrdil rozhodnutie Obce Holice č. ŽP 32/2016/2017 zo dňa 04.04.2017, ktorým Obec Holice ako príslušný stavebný úrad v zlúčenom územnom a stavebnom konaní postupom podľa § 39, 39a a § 66 ods. 1, 2 a 3 zákona č. 50/1976 Zb. o územnom plánovaní a stavebnom poriadku (stavebný zákon) a § 10 Vyhlášky MŽP SR č. 453/2000 Z. z. povolil stavbu „Rodinný dom, ktorá pozostáva z jednopodlažného objektu, bez podpivničenia, bez obytného podkrovia, so šikmou valbovou strechou, z vodovodnej prípojky na verejný vodovod, z kanalizačnej prípojky na verejnú kanalizáciu, z káblovej prípojky na sieť NN a zo samostatnej stojacej dvojgaráže, ktorá bude prízemná o zast. ploche 42,0 m2, so šikmou valbovou strechou, z napojenia na sieť NN a z oplotenia pozemku, ktoré bude čiastočne betónové s výškou 2,0 m a na čelnej hranici pozemku bude vymurované z betónových tvárnic výšky 2,0 m“, na pozemku parc. č. 59/15 v katastrálnom území C. W. pre navrhovateľku A. R., bytom M. K. XX, I.. 2. Žalobkyňa v žalobe súčasne navrhla súdu, aby uznesením priznal správnej žalobe odkladný účinok podľa § 185 Správneho súdneho poriadku, ktorý návrh odôvodnila tým, že na základe stavebného povolenia, ktoré je už právoplatné, môže stavebník začať realizovať výkopové práce potrebné k výstavbe základov povoľovanej stavby, a to aj vo vzdialenosti menšej ako 1 m od spoločnej hranice pozemkov, nakoľko vonkajšia hranica povoľovanej stavby má byť podľa napadnutých administratívnych rozhodnutí vo vzdialenosti 1 m od spoločnej hranice pozemkov a základy stavby majú byť položené v širších stavebných jamách. V prípade vyhovenia správnej žalobe dovtedy realizovaná časť povoľovanej stavby bude mať povahu nelegálnej stavby podľa stavebnoprávnych predpisov. Vzhľadom na uvedené jej okamžitým výkonom alebo inými právnymi následkami napadnutého rozhodnutia alebo opatrenia orgánu verejnej správy hrozí závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom. 3. Žalovaný sa k návrhu žalobkyne na priznanie odkladného účinku správnej žalobe osobitne nevyjadril. 4. Uznesením č.k. 14S/64/2017 zo dňa 19.12.2017 súd pribral do konania účastníkov administratívneho konania A. R., Q. C., Q. Z., Q. M., Q. M., Q. M., M. M. a Ing. B. Y., nakoľko ich práva a povinnosti by mohli byť zrušením rozhodnutia žalovaného správneho orgánu dotknuté. 5. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 6. Podľa § 186 ods. 1 a 2 SSP, nastúpením odkladného účinku zo zákona alebo jeho priznaním na základe rozhodnutia správneho súdu podľa § 185 sa pozastavujú účinky napadnutého rozhodnutia orgánu verejnej správy alebo opatrenia orgánu verejnej správy a akéto rozhodnutie alebo opatrenie nemôže byť podkladom na vydanie naň nadväzujúcich rozhodnutí orgánov verejnej správy alebo opatrení orgánov verejnej správy (1). Odkladný účinok zaniká právoplatnosťou rozhodnutia správneho súdu vo veci samej (2). 7. Podľa § 187 ods. 3 SSP, o návrhu žalobcu podľa § 185 rozhodne správny súd do 30 dní od doručenia vyjadrenia žalovaného k tomuto návrhu, prípadne administratívnych spisov, ak bol návrh podaný súčasne so správnou žalobou. 8. Podľa § 188 SSP, ak správny súd návrhu žalobcu nevyhovie, uznesením ho zamietne. 9. Podľa § 149 ods. 2 SSP, písomné vyhotovenie uznesenia, ktorým sa nerozhodlo vo veci samej, môže obsahovať iba stručné odôvodnenie. 10. Právo na súdom vydané rozhodnutie o priznaní odkladného účinku správnej žalobe vyplýva z práva na súdnu ochranu, ktoré je zabezpečené Ústavou SR, ale pre takéto rozhodnutie musí byť zákonný podklad a nemôže byť iba prejavom svojvôle. Základným účelom priznania odkladného účinku správnej žalobe je ochrana toho, kto o jeho vydanie žiada, pričom ale musia byť rešpektované základné práva toho, voči komu takéto rozhodnutie smeruje. 11. K návrhu žalobkyne na priznanie odkladného účinku správnej žalobe konajúci súd zdôrazňuje, že ide o výnimočné rozhodnutie, ktorým sa pozastavujú účinky napadnutého právoplatného rozhodnutia orgánu verejnej správy. Procesným predpokladom rozhodnutia o priznaní odkladného účinku správnej žalobe je návrh žalobcu, z ktorého ale musí vyplývať, že okamžitým výkonom alebo inými právnymi následkami napadnutého rozhodnutia orgánu verejnej správy by žalobcovi hrozila závažná ujma, značná hospodárska či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku by nebolo v rozpore s verejným záujmom, resp. ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku by nebolo v rozpore so záujmom Európskej únie. Dôkazy k tomuto tvrdeniu však musí predložiť žalobca. 12. Návrh žalobkyne na priznanie odkladného účinku správnej žalobe však neobsahuje žiadne dôkazy na preukázanie hrozby závažnej ujmy, resp. iného vážneho nenapraviteľného následku, a ani z administratívneho spisu hrozba závažnej ujmy z dôvodu okamžitého výkonu rozhodnutia orgánu verejnej správy nevyplýva. Iba všeobecný návrh žalobkyne, aby súd uznesením priznal správnej žalobe odkladný účinok, nakoľko v dôsledku právoplatnosti napadnutých rozhodnutí môže stavebník začať realizovať výkopové práce potrebné k výstavbe základov povoľovanej stavby, a to aj vo vzdialenosti menšej ako 1 m od spoločnej hranice pozemkov, keď základy stavby majú byť položené v širších stavebných jamách, bez preukázania dôvodu a skutkových okolností s ním spojených, pre vyhovenie návrhu nepostačuje, preto súd nepovažoval za dôvodné vyhovieť návrhu žalobkyne a návrh na priznanie odkladného účinku správnej žalobe zamietol. 13. Toto rozhodnutie senát Krajského súdu v Trnave prijal pomerom hlasov 3:0 (§ 139 ods. 4 SSP v spojení s § 147 ods. 2 SSP). Poučenie: Proti tomuto rozhodnutiu nie je prípustná kasačná sťažnosť (§ 439 ods. 2 písm. e) SSP).

